Document ID: /roh_data/filtered/fineweb-2-filterrobots_roh.jsonl.gz/17490

12/2011
Silva Semadeni
Poesia preletta in occasiun da la festa per sia tscherna i’l cussagl naziunal
Politica es collià
cun bler rampigns, quai tuot chi sa
s’inclegia eir düra lavur
e be d’inrar ün zich onur.
–Tschertüns guadognan hoz la cuorsa
cun gronda bocc’e gronda buorsa
cun inserats chi fa il sgrisch
(e minchatant fan gnir il pisch)
rian sün millis da placats
stiling perfet – e sponsurats
da quels chi dan il prüm ils raps
per cumandar davo ils fats
pürmassa bastan milliuns
per gnir elets tscherts gronds minchuns.
Silva es id’ün’otra via
perquai eschna gugent hoz quia
per festagiar si’elecziun
e gratular tuots in uniun.
Sia devis’es PERSISTENZA
qua è’la sainza concurrenza
quai vala tant per nos ambiaint
sco per seis grond ingaschamaint;
lavur fundada e seriusa
invers sai stess fich pretensiusa
taidla eir la cuntrapart
quai es politica cun art
s-chaffisch’uschè ‘na ferma basa –
e cur ch’ella es persvasa
cumbatt’la cun perseveranza
ed energia in abundanza
pel bain da nus e noss uffants
chi han eir il dret da viver sans
in ün ambiaint cha no dain chüra
e chi pervi da quai perdüra
consciainta cha nos muond nu crescha
mettond cunfins be prosperescha
e cun quai chi’d es nair’ura
ha’la surtut la PRO NATURA
saviond cha la diversità
nun es be tipica pel passà
eir per sgürar nos avegnir
e’la il garant plü sgür.
Varietà eir illa cultura
quai viva Silva cun premura
per la trilinguità grischuna
è’la l’exaimpel chi funcziuna.
Till’ha forsa l’etnologia
fatta seguir a Sottovia
o esa simplamaing paschiun
da perscrutar nossa regiun
in bibliotecas retscherchar
ed in archivs ir a svutrar
dal passà as gnir consciaint
per incleger il preschaint
e chattar il dret agir
per preparar nos avegnir.
Fingià bod till’esa cler
co chi’s ragiundscha il plü bler
chenüns chi sun ils lös plü buns
per influenzar las decisiuns
ed ella, in möd viv e critic
s’decida pel princip politic.
E là es vasta sa paletta
i douvra energia netta
e be culla pasch sociala
es nossa patria optimala
be schi grataja da’ns avrir
starana bain in avegnir;
cunter mincha populissem
o dafat naziunalissem
per üna Svizra ingaschada
pels drets umans, per la cuntrada. –
Per quista zuond nöbla mischiun
At giavüschaina plaina paschiun!
Jost Falett
08/2011
Nus vuschains ma las lobbys cumandan
In nossa democrazia as vuscha seguond ils interess particulers. Hozindi esa difficil da chatter our chi chi ans rapreschainta illas chambras federelas: candidats dals partieus o candidats da las lobbys ? A nus votants mauncha la transparenza. Las lobbys sun scu ils draguns cun set testas da nossas parevlas. Ün per testas as muossan cun ün amiaivel surrir, ans cussaglian scu specialists da dumandas tecnicas cumplichedas e dischan cha lur interess sun orientos vers il bain cumön. Otras testas dal dragun zoppan lur gniffas e muossan be cun lur tschattas vers lur buorsas plainas da marenghins: il sustegn dals parlamentaris gnaro recumpenso liberelmaing zieva las votaziuns. Las ultimas testas dals draguns spüdan tössi sün la via da chi chi nu segua quella cha els prescrivan.
Al mumaint da las decisiuns dal parlamaint badains nus pür per chi cha nus avains vuscho. Ils candidats aungelins as muossan uossa scu diavlins chi ans haun imbruoglio e chi faun auncha beffa da quels chi als haun elets. Ün chi vulaiva as praster per la liberted dal commerzi vuscha uossa per proteger firmas farmaceuticas ed otras chi vendan lur marchanzia pü cher in Svizzra cu a l'ester. E fin aint il Cussagl federel do que da quels chi chattan quelo tuot normel.
A mincha s-chelin politic avess da cumander la constituziun; ma a mincha s-chelin pera eir da funcziuner üna lobby. Nus cittadins stuvains agir per las metter in deruotta, survagliand che cha faun ils parlamentaris, las administraziuns chantunelas e federelas, e dafatta eir ils cusgliers guvernativs ed ils cusgliers federels. Ma que nu basta adüna. Per drizzer aint üna vaira transparenza esa da dumander üna legislaziun penela per reglementer il gö da las lobbys. Cur cha lur agents aintran i'l palazzi federal stuvains nus als sfurzer da musser lur fatscha. Ils cusgliers naziunels e dals stedis chi vuschan cun las lobbys stöglian declarer ils regals survgnieus scu peja per lur vuschs.
In temps historics avains nus già gieu problems cun las lobbys aristocraticas, clericalas, dals proprietaris da fuonz, dals capuriuns dal commerzi e nus savains scu cha quist reginam ho mno a la catastrofa da las Trais Lias, a la perdita da la Vuclina e da la liberted grischuna. Guardains cha nossa buna constituziun svizra possa funcziuner inavaunt sün la basa d'üna vusch per mincha citadin, d'üna transparenza in l'agir dals rapreschentants a Berna e dal bainesser da tuot nossa populaziun, perche ch'ün melder system politic nun es auncha gnieu invento.
Claudio Caratsch
02/2011
Davo la votumaziun da l'iniziativa da"Depouner las armas militaras aint ils arsenals"
13 da favrer 2011
Pover tagnin, dolur, dolur!
Sun ün Svizzer sainza valur.
Che darschiun,
n’ha darcheu pers
‘na votaziun
I'm sarà stat dat in chüna,
ch'eu pover merl perda adüna - insembel cun oters
tamburs
chi nun han idea da las valurs oriundas da nos pajais
arduond e tais
da l'epidemia cun nom:
dür' ingurdia.
Anguoscha bain!
Co mâ vessna defais nos patriotic pajais?
E co defender
quai cha nus amo
lain vender?
I's po dir da furtüna,
chi han darcheu salvà
la chüna
da la neutralità - cun sincerità
e netta dignità.
Jacques Guidon
01/2011
Da politica e politikers
trad. da Jg
Politikers fan talmaing quint cun la vusch da quels chi tils tschernan, chi nu vegnan adasegn da tadlar lur aigna vusch.
W. Schneider
I dà politikers pluffers chi tschüffan lur mandat da glieud scorta chi sta a chà.
Lembke
La politica es il paradis da bajafs eloquents.
G. B. Shaw
Politikers da vista cuorta, mo da picla parderta.
Nietzsche
I nun es da möd, cha la politica ruiness il caracter. Id es blerant uschè, cha'l caracter guasta la politica.
incuntschaint
Il politiker pensa a las prosmas tschernas, l'hom da stadi a la prosma generaziun. Glastone Plü d'ün politiker scadent relascha üna locca chi til rimplazza plainamaing.
H. Tisot
La politica es ün cumbat d'interess chi's mascreschan cun prinzips. A. Bierce Ün politiker pardert es adüna bun da conservar sias duos fatschas.
Lembke